**Informatīvais ziņojums par veselības tūrisma attīstības veicināšanas iespējām**

Veselības ministrija (turpmāk – ministrija), lai nodrošinātu Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 135.2.apakšpunktā doto uzdevumu – izvērtēt un sagatavot nepieciešamās izmaiņas normatīvajā regulējumā, lai nodrošinātu veselības tūrisma attīstības iespējas, ar 2015.gada 18.decembra rīkojumu Nr.188 „Par medicīnas tūrisma un kurortoloģijas jomas attīstības darba grupas izveidošanu” izveidoja darba grupu (ar ministrijas 2016.gada 12.augusta rīkojumu Nr.100 „Par medicīnas tūrisma un kurortoloģijas jomas attīstības darba grupas izveidošanu” tika aktualizēts darba grupas sastāvs), kurā piedalījās pārstāvji no Veselības ministrijas, Ekonomikas ministrijas, Latvijas Tirdzniecības un rūpniecības kameras, Liepājas pilsētas domes, Jūrmalas pilsētas domes (viena no pārstāvēm ir Latvijas kūrortpilsētu asociācijas valdes priekšsēdētāja un Latvijas Veselības tūrisma klastera vadītāja), Ventspils tūrisma informācijas centra, Jelgavas novada pašvaldības. Darba grupas mērķis bija izstrādāt risinājumus medicīnas tūrisma un kurortoloģijas jomas attīstības Latvijā veicināšanai un attīstībai un sagatavot informatīvo ziņojumu par medicīnas tūrisma un kurortoloģijas jomas attīstību. Pēc izvērtējuma veikšanas tika pieņemts lēmums, ka atbilstošākais valsts atbalsta veids veselības tūrisma veicināšanai, pēc darba grupas domām, būtu tiešo nodokļu atlaižu piemērošana ārstniecības iestādēm, kuras īstenos sākotnējo ieguldījumu projektus veselības tūrisma attīstībai un tika pieņemts lēmums sagatavot likumprojektu “Veselības tūrisma attīstības veicināšanas likums” (turpmāk – Likumprojekts). Likumprojekta mērķis bija veicināt veselības tūrisma attīstību Latvijā, sniedzot valsts atbalstu ārstniecības iestāžu sākotnējo ieguldījumu veikšanai tiešo nodokļu – nekustamā īpašuma nodokļa un uzņēmuma ienākuma nodokļa – atlaižu veidā. 2016.gada 5.decembrī ministrijā notika Likumprojekta sabiedriskā apspriede, kurā piedalījās pārstāvji no Rīgas domes, Latvijas Lielo pilsētu asociācijas, Latvijas kūrortpilsētu asociācijas, Latvijas Veselības tūrisma klastera un Rigvir holdinga un tika atbalstīta Likumprojekta virzība apstiprināšanai.

2017.gada 9. maija Ministru kabineta sēdē ir izskatītas un apstiprinātas Valsts nodokļu politikas pamatnostādnes 2018.-2021.gadam un Valsts nodokļu politikas pamatnostādņu 2018. – 2021. gadam izstrādes gaitā nav vērtēta un atbalstīta iespēja piemērot tiešo nodokļu atlaides ārstniecības iestādēm veselības tūrisma veicināšanai.

Saņemtajos ministriju un citu institūciju atzinumos tika atzīmēts, ka tiešo nodokļu atlaižu piemērošana varētu radīt neprognozējamu ietekmi uz budžeta ieņēmumiem, kā arī nodokļu atvieglojumu piemērošanai tiek izdalīta viena atsevišķa nozare, nevērtējot kopējo tautsaimniecības attīstību, tajā skaitā ietekmi uz reģionālās attīstības atšķirībām. Tāpat pastāv iespējamība, ka piemērošanas gaitā tiktu kropļota konkurence attiecībā pret tām ārstniecības iestādēm, kas apkalpo tikai vietējos pacientus un nevarēs izmantot tiešo nodokļu atlaides, jo Latvijā ārstniecības iestādes apmeklē gan vietējie pacienti, gan ārvalstu tūristi. Tāpat Latvijas Brīvo arodbiedrību savienība un tās dalīborganizācija Latvijas Veselības un sociālās aprūpes darbinieku arodbiedrība iebilst pret Likumprojekta tālāku virzību, jo tas satur nevienlīdzīgas attieksmes pazīmes un var pasliktināt veselības aprūpes pieejamību Latvijas iedzīvotājiem, jo ārstniecības iestādēm, kas visus spēkus veltīs Latvijas iedzīvotāju ārstēšanai, papildus valsts atbalsts nav paredzēts, lai gan valsts 2017.gada budžetā veselības aprūpei paredzētais finansējums ir daudz mazāks nekā prasa Eiropas Komisija un Pasaules Veselības organizācija.

Ņemot vērā iebildumos paustos viedokļus, kā arī Ministru kabineta apstiprinātas pamatnostādnes un plānotās veselības nozares reformas, kas ietekmēs ārstniecības iestāžu izvietojumu un sniegto pakalpojumu klāstu un apjomu, līdz ar to šobrīd nav iespējams radīt valsts atbalsta pasākumus vienai šaurai ārstniecības jomai, t.i., veselības tūrisma veicināšanai, nepieciešams turpināt darbu pie vispārēja veselības nozares izmaiņu normatīvā regulējuma gatavošanas attiecīgi Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 135.2.apakšpunktā dotais uzdevums – izvērtēt un sagatavot nepieciešamās izmaiņas normatīvajā regulējumā, lai nodrošinātu veselības tūrisma attīstības iespējas būtu atzīstams par aktualitāti zaudējušu.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners